钦定古今图书集成/明伦汇编/官常典/第354卷 > 林聪
## 钦定古今图书集成/明伦汇编/官常典/第354卷 > 林聪

按《明外史》本传：“聪字季聪，宁德人。正统四年进士。久
之，授刑科给事中。景帝嗣位，进都给事中。当是时，四
方多故，聪慷慨论天下事，无所讳。中官金英家人犯
法，都御史陈镒、王文治之，不罪英、聪率同列劾镒、文
畏势纵奸，并及御史宋瑮、谢琚，皆下狱。顷之复职，聪
又言瑮、琚不任风纪，二人竟调外。汪后父都督泉纵”
家人占民田六十馀顷，聪等劾，下家人狱，还田于民。
中官善增督京营，有宠，宫室舆马如王公朝士，稍忤
辄遭辱。家奴白昼杀人，夺民产，侵商税。聪白发其奸，
下增诏狱。虽获宥，然卒不敢肆。景泰三年春，疏言：“臣
职在纠察刑狱，妖僧赵才兴疏族百口，律不当坐，而
抄提至京。叛人王英之兄，律不当逮。家属，而俱配流
所。虽终见原，然其始受害已不堪矣。湖广巡抚蔡锡
以劾副使邢端为所讦，系狱经年，而端犹居职。侍郎
刘琏督饷侵隐，不为无罪。然较之沈固、周忱，干没万
计，孰为重轻？琏下狱追征，而周忱不问。犯人徐南与
子中书舍人颐，俱坐王振党，当斩。乃论南大辟，颐止
除名。此皆刑罚之失平者。”帝是其言。端下狱，琏得释，
南亦减死除名。东宫改建，以聪初有异论，特迁春坊
司直郎。明年春，学士商辂言聪敢言，不宜置散地，乃
改吏科都给事中。上言夺情非令典，请永除其令。帝
纳之。初，正统中，福建银场额重，民不能堪。聪恐生变，
请轻之。时弗能用，已果大乱。及是复极言其害，竟得
减免。五年三月以灾异偕同官陈八事，帝多采纳之。
吏部除副使罗篪为按察使，参政李辂、佥事陈永为
布政使，聪疏争之，井言山西布政使王瑛老，宜罢。篪
等遂还守故官。瑛致仕，御史白仲贤以久次擢广东
按察使。聪言仲贤奔竞，不当超擢，乃迁镇江知府。兵
部主事吴诚夤缘得吏部，聪劾之，遂改工部。诸司惮
聪风裁。聪所言无敢不奉行，吏部尤甚，而内实疾之。
内阁及诸御史亦并以聪好论建，弗善也。其年冬，聪
甥陈和为教官，欲得近地便养。聪为言于吏部。御史
黄溥等遂劾聪专制吏部。下廷讯，坐专擅选法，论斩。
高糓、胡濙力救。帝亦自知聪，止贬国子学正。天顺初，
超拜左佥都御史，出赈山东饥，活饥民百四十五万。
还，进右副都御史。捕江、淮盐盗指挥吴敛等受盗赂，
奏籍其家，戮盗魁数人，馀番解散。母忧起复，再辞，不
许。曹钦反，将士妄杀报功，都下乞儿多失其首，市人
不敢出户。聪署院事，急令获贼者必生致，滥杀为止。
锦衣宫校恶钦杀指挥逯杲，悉捕钦姻识。千户龚遂
荣，钦外舅贺三亦在系中，人知其冤，莫敢直。聪悉辨
出之，他湔雪者甚众。成化二年，淮南、北饥。聪出巡视，
贷漕粮及江南馀粮以赈，民德之如山东。进右都御
史。七年代王越巡抚大同。岁馀，遇疾致仕。十年以故
官起南院都御史。多不乐御史言事，聪独奖励之曰：
“己不能言，又禁他人言，可乎？”久之，召拜刑部尚书，寻
加太子少保。聪以旧德召用。持大体，秉公论，不严而
肃，时望益峻。辽东巡抚陈钺、镇守中官叶达、总兵官
欧信等屡失事被劾，诏聪与中官汪直、定西侯蒋琬
按之。直欲庇钺而惮聪，深敬礼以悦其意，聪亦稍委
蛇。比具狱还，达、信及副将韩斌等十七人并贬秩夺
俸，而钺独逃罪。论者深为聪惜。十八年乞归不得，卒
于位，年六十八。赠少保，谥“庄敏。”聪为谏官，岳岳敢言，
严重不可犯，而实和易，不为崭绝之行。以故不肖者
畏之，贤者乐就焉。当景泰时，士大夫激昂论事，朝多
直臣，由聪倡也。